BG Официален вестник на Европейския съюз C 226/7

Известие за започване на антидъмпингова процедура относно вноса на някои заварени тръби и тръби от желязо или нелегирана стомана с произход от Беларус, Босна и Херцеговина, Китайската народна република и Русия

(2007/C 226/04)

Комисията получи жалба, подадена съгласно член 5 от Регламент (ЕО) № 384/96 на Съвета на 22 декември 1995 г. за защита срещу дъмпингов внос на стоки от страни, които не са членки на Европейската общност („основен регламент“) (1), в която се твърди, че вносът на някои заварени тръби и тръби от желязо или нелегирана стомана с произход от Беларус, Босна и Херцеговина, Китайската народна република и Русия („разглежданите страни“) е дъмпингов и по този начин причинява имуществена вреда на индустрията на Общността.

1. Жалба

Жалбата е подадена на 20 август 2007 г. от Комитета за защита на индустрията за заварени стоманени тръби на Европейския съюз („жалбоподателят“) от името на производителите, представляващи преобладаващата част, в случая повече от 50 % от общото производство на Общността на някои заварени тръби или тръби от желязо или нелегирана стомана.

2. Продукт

Продуктите, за които се твърди, че са с дъмпингова цена, са заварени тръби и тръби от желязо или нелегирана стомана, тръби с кръгло сечение и с външен диаметър не по-голям от 168,3 mm, с изключение на тръби и тръбопроводи от видовете, използвани за нефтопроводи или газопроводи, от видовете, използвани при сондиране за нефт или газ, или с прикрепена фасонна арматура за употреба в гражданското самолетостроене, различни от прецизно обработени тръби, с произход от Тайланд, Турция и Украйна („разглеждания продукт“), понастоящем отговарящи на кодове по КН ex 7306 30 41, ex 7306 30 49, ex 7306 30 72 и ex 7306 30 77. Тези кодове по КН са посочени само за информация.

3. Твърдение за дъмпинг

Твърдението за дъмпинг по отношение на Босна и Херцеговина, и Русия се основава на сравнение между така изчислената нормална стойност, установена на основата на цените на вътрешния пазар и износните цени на разглеждания продукт, когато е продаден за износ в Общността.

Съобразно разпоредбите на член 2, параграф 7 от основния регламент жалбоподателят е установил нормална стойност за Беларус и Китайската народна република на базата на конструирана нормална стойност в държава с пазарна икономика, което е посочено в точка 5.1, буква г). Твърдението за дъмпинг се основава на сравнение между така изчислената нормална стойност и износните цени на разглеждания продукт, когато е продаден за износ в Общността.

На тази основа изчисленият дъмпингов марж е значителен за всички държави износители.

4. Твърдение за вреда

Жалбоподателят е предоставил доказателства за това, че вносът от Беларус, Босна и Херцеговина, и Китайската народна република на разглеждания продукт като цяло е нараснал както в абсолютно отношение, така и по отношение на пазарни дялове, докато този от Русия е останал на значително високи нива.

Твърди се, че обемът и цената на разглежданият внесен продукт са оказали негативно влияние върху държания пазарен дял, продадените количества и цените, практикувани от индустрията на Общността, което се е отразило твърде неблагоприятно върху цялостното функциониране и финансовото положение на тази индустрия.

5. Процедура

След като установи, след обсъждане с Консултативния комитет, че жалбата е подадена от или от името на производителите в Общността и че има достатъчно доказателства за образуване на процедура, Комисията започва разследване, съгласно член 5 от основния регламент.

5.1. Процедура за определяне на дъмпинга и вредата

Разследването ще определи дали разглежданият продукт с произход от Беларус, Босна и Херцеговина, Китайската народна република и Русия е обект на дъмпинг и дали този дъмпинг е нанесъл вреда.

а) Подбор на представителна извадка

Предвид видимо големия брой страни, въвлечени в процедурата, Комисията може да реши да подбере представителна извадка съгласно член 17 от основния регламент.

i) Представителна извадка за износители/производители в Китайската народна република и Русия

За да може Комисията да реши дали вземането на извадка е необходимо и ако е, да подбере извадка, от всички износители/производители или представители, действащи от тяхно име, се изисква да се свържат с нея и да предоставят следната информация за своето дружество или дружества в рамките на срока, определен в точка 6, буква б), i) и във форматите, посочени в точка 7:

— име, адрес, имейл адрес, номер на телефон и на факс, лице за контакт,

— оборот в местна валута и количество в тонове на разглежданият продукт, продаден за износ в Общността през периода от 1 юли 2006 г. до 30 юни 2007 г.,

— оборот в местна валута и обем на продажбите в тонове на разглеждания продукт, продаден на вътрешния пазар през периода от 1 юли 2006 г. до 30 юни 2007 г.,

— дали дружеството има намерение да поиска индивидуален марж (2) (индивидуалният марж може да бъде поискан само от производители),

— точно описание на дейностите на дружеството, свързани с производството на разглеждания продукт,

— имената и точно описание на дейността на всички свързани дружества (3), участващи в индустрията и/или продажбата (за износ и/или на вътрешния пазар) на разглеждания продукт,

— всяка друга подходяща информация, която би подпомогнала Комисията при подбора на представителната извадка.

Предоставяйки горепосочената информация, дружеството дава съгласието си за евентуалното му включване в извадката. Ако дружеството е избрано да участва в извадката, то следва да попълни въпросник и да приеме проверка на място за достоверността на дадените отговори. Ако дружеството посочи, че не е съгласно с евентуалното му включване в извадката, това ще се тълкува като неоказване на съдействие при разследването. Последиците от неоказване на съдействие са посочени в точка 8 по-долу.

За да получи информацията, която смята за необходима при подбора на извадката за износители/производители, Комисията допълнително ще се свърже с властите на държавата износител, както и с всички известни сдружения на износители/производители.

ii) Представителна извадка за вносители

За да може Комисията да реши дали представянето на извадка е необходимо и ако е, да подбере извадка, от всички вносители или представители, действащи от тяхно име, се изисква те да се свържат с нея и да предоставят следната информация за своето дружество или дружества в рамките на срока, определен в точка 6, буква б), i) и във форматите, посочени в точка 7:

— име, адрес, имейл адрес, номер на телефон и на факс, лице за контакт,

— общ оборот на дружеството в еуро за периода от 1 юли 2006 г. до 30 юни 2007 г.,

— общ брой служители,

— точни дейности на дружеството, отнасящи се до индустрията на разглеждания продукт,

— обема в тонове и стойността в еуро на вноса и препродажбата на разглеждания внесен продукт с произход от Беларус, Босна и Херцеговина, Китайската народна република и Русия, на пазара на Общността за периода, определен от службата, занимаваща се с този въпрос,

— наименованията и точните дейности на всички свързани дружества (4), участващи в индустрията и/или продажбите на разглеждания продукт,

— всяка друга подходяща информация, която би подпомогнала Комисията при подбора на представителната извадка.

Предоставяйки горепосочената информация, дружеството дава съгласието си за евентуалното му включване в извадката. Ако дружеството е избрано да участва в извадката, то следва да попълни въпросник и да приеме проверка на място за достоверността на дадените отговори. Ако дружеството посочи, че не е съгласно с евентуалното му включване в извадката, това ще се тълкува като неоказване на съдействие при разследването. Последиците от неоказване на съдействие са посочени в точка 8 по-долу.

За да получи информацията, която смята за необходима при подбора на извадката за вносители, Комисията ще се свърже допълнително с всички известни сдружения на вносители.

iii) Представителна извадка от производители в Общността

Предвид големия брой производители в Общността, които поддържат жалбата, Комисията възнамерява да разследва вредата, нанесена на производството на Общността, чрез вземане на представителна извадка.

За може Комисията да подбере представителната извадка, от всички производители в Общността се изисква да предоставят данни за своето(-ите) дружество(-а) в рамките на срока, определен в точка 6, буква б), i) и във форматите, посочени в точка 7:

— име, адрес, имейл адрес, номер на телефон и на факс, лице за контакт,

— общ оборот на дружеството в еуро за периода от 1 юли 2006 г. до 30 юни 2007 г.,

— точно описание на дейностите на дружеството, свързани с производството на разглеждания продукт,

— стойността в еуро на продажбите на разглеждания продукт, реализирани в рамките на пазара на Общността за периода от 1 юли 2006 г. до 30 юни 2007 г.,

— количеството в тонове на продажбите на разглеждания продукт, реализирани в рамките на пазара на Общността за периода от 1 юли 2006 г. до 30 юни 2007 г.,

— произведеното количеството разглеждания продукт в тонове за периода от 1 юли 2006 г. до 30 юни 2007 г.,

— наименованията и точните дейности на всички свързани дружества (4), участващи в индустрията и/или продажбите на разглеждания продукт,

— всяка друга подходяща информация, която би подпомогнала Комисията при подбора на представителната извадка.

Предоставяйки горепосочената информация, дружеството дава съгласието си за евентуалното му включване в извадката. Ако дружеството е избрано да участва в извадката, то следва да попълни въпросник и да приеме проверка на място за достоверността на дадените отговори. Ако дружеството посочи, че не е съгласно с евентуалното му включване в извадката, това ще се тълкува като неоказване на съдействие при разследването. Последиците от неоказване на съдействие са посочени в точка 8 по-долу.

iv) Окончателен подбор на представителните извадки

Всички заинтересовани страни, желаещи да изпратят каквато и да е подходяща информация, отнасяща се до подбора на извадките, следва да го направят в рамките на срока, посочен в точка 6, буква б), ii).

Комисията възнамерява да направи окончателния подбор на представителните извадки след консултация със съответните страни, изразили желание да бъдат включени в тях.

Дружествата, включени в извадката, следва да попълнят въпросник в рамките на срока, посочен в точка 6, буква б), iii), и са длъжни да съдействат по време на разследването.

Ако не получи достатъчно съдействие, Комисията може да направи заключенията си въз основа на наличните факти в съответствие с член 17, параграф 4 и член 18 от основния регламент. Заключение, направено въз основа на налични факти, може да бъде по-малко благоприятно за разглежданите страни, както е пояснено в точка 8.

б) Въпросници

С цел получаване на информацията, която смята за необходима за разследването, Комисията ще изпрати въпросници на производителите от Общността, включени в извадката, както и на всяка асоциация на производители от Общността, на включените в извадката износители/производители в Китайската народна република и Русия, на износителите/производителите в Беларус и Босна и Херцеговина, включени в извадката, на всяка асоциация на износители/производители, на включени в извадката вносители, на всяка асоциация на вносители, посочена в жалбата, както и на съответните власти на разглежданите страни износители.

i) Износители/производители от Беларус, Босна и Херцеговина

Всички заинтересовани страни трябва да се свържат незабавно с Комисията по факс, но не по-късно от срока, определен в точка 6, буква а), i), за да открият дали са посочени в жалбата и ако е необходимо, да поискат въпросник в срока определен в точка 6, буква а), ii), който се прилага за всички заинтересовани страни.

ii) Износители/производители, кандидатстващи за индивидуален марж в Китайската народна република и Русия

С оглед прилагането на член 17, параграф 3 и член 9, параграф 6 от основния регламент износителите/производителите в Китайската народна република и Русия, искащи индивидуален марж, следва да изпратят попълнен въпросник в рамките на срока, посочен в точка 6, буква а), ii) от настоящото известие. Поради тази причина, те трябва да изискат въпросник в срока, определен в точка 6, буква a), i). Тези страни трябва да имат предвид, че дори и да е приложен принципът на представителна извадка за износители/производители, Комисията може да реши да не изчислява индивидуален марж за тях, ако броят на тези износители/производители е толкова голям, че индивидуалното разглеждане би обременило излишно разследването и би попречило на навременното му приключване.

в) Събиране на информация и провеждане на изслушвания

Всички заинтересовани страни се приканват да обявят становищата си, да изпратят допълнителна информация — освен попълнения въпросник — и да предоставят доказателства в нейна подкрепа. Тази информация и доказателствата в нейна подкрепа следва да бъдат предадени на Комисията в рамките на срока, посочен в точка 6, буква a), ii).

В допълнение Комисията може да изслуша заинтересованите страни, при условие че подадат заявление, доказващо, че са налице особени причини, поради които следва те да бъдат изслушани. Молбата следва да бъде подадена в рамките на срока, посочен в точка 6, буква а), iii).

г) Избор на държава с пазарна икономика

В съответствие с член 2, параграф 7, буква а) от основния регламент, се предвижда Съединените американски щати да бъдат избрани за страна с подходяща пазарна икономика с цел установяването на нормална стойност по отношение на Беларус и Китайската народна република. В резултат на това всички заинтересовани страни се приканват да изготвят коментар за уместността на този избор в рамките на срока, посочен в точка 6, буква в).

д) Статут на работещи в условията на пазарна икономика

За онези износители/производители в Китайската народна република и Беларус, които искат и представят достатъчно доказателства за това, че работят в условия на пазарна икономика, т.е. че отговарят на критериите, посочени в член 2, параграф 7, буква в) от основния регламент, ще се определи нормална стойност в съответствие с член 2, параграф 7), буква б) от основния регламент. Износителите/производителите, които имат намерение да подадат надлежно подкрепено с доказателства заявление за статут на работещи в условията на пазарна икономика, следва да го направят в рамките на срока, посочен в точка 6, буква г). Комисията ще изпрати формуляри за заявления на всички износители/производители в Беларус и на тези износители/производители в Китайската народна република, включени в извадката, както и на всяка асоциация на износители/производители, посочени в жалбата, а също и на компетентните органи в Китайската народна република и Беларус.

5.2. Процедура за оценка на интереса на Общността

В съответствие с член 21 от основния регламент и в случай че твърденията за дъмпинг и свързаните с това вреди са подкрепени с доказателства, ще се вземе решение дали е в интерес на Общността да се приемат антидъмпингови мерки. По тази причина производителите от Общността, вносителите, техните представителни сдружения, представителни ползватели и представителни организации на потребителите, при условие че докажат съществуването на обективна връзка между дейността им и разглеждания продукт, могат, в рамките на общите крайни срокове, посочени в точка 6, буква а), ii), да се представят на Комисията и да й предоставят информация. Страните, действали по горепосочения начин, могат да подадат молба за изслушване, съдържаща особените причини, поради които те да бъдат изслушани в рамките на срока, посочен в точка 6, буква а), iii). Трябва да се отбележи, че всяка информация, изпратена съгласно член 21, ще бъде разгледана, само ако е подкрепена с конкретни доказателства в момента на подаването.

6. Срокове

а) Общи срокове

i) За получаване на въпросник или други формуляри за заявления

Всички заинтересовани страни трябва да поискат въпросник или други формуляри за заявления колкото е възможно по-скоро, но не по-късно от 10 дни след публикуването на настоящото известие в Официален вестник на Европейския съюз.

ii) Представяне, предоставяне на попълнен въпросник и всяка друга подходяща информация

За да може представените от тях сведения да бъдат взети предвид по време на разследването, всички заинтересовани страни трябва да се представят на Комисията, като се свържат с нея, представят становищата си и предоставят попълнения въпросник и всяка друга информация в рамките на 40 дни от датата на публикуване на настоящото известие в Официален вестник на Европейския съюз, освен ако няма друго указание. Обръща се внимание на факта, че страните могат да упражнят повечето процедурни права, установени в основния регламент, само ако са се представили в рамките на горепосочения срок.

Дружествата, избрани за участие в представителната извадка, следва да представят попълнен въпросник в рамките на срока, определен в точка 6, буква б), iii).

iii) Изслушвания

Всички заинтересовани страни могат да поискат изслушване от страна на Комисията в рамките на същия 40-дневен срок.

б) Специфичен срок, свързан с представителната извадка

i) Информацията, съдържаща се в точка 5.1, буква а), i), точка 5.1, буква a), ii) и точка 5.1, буква a), iii) трябва да бъде предоставена на Комисията в рамките на 15 дни от датата на публикуване на настоящото известие в Официален вестник на Европейския съюз, тъй като Комисията възнамерява да се консултира със съответните страни, изявили желание да бъдат включени в извадката при окончателния й подбор в рамките на 21 дни от публикуването на настоящото известие в Официален вестник на Европейския съюз.

ii) Всяка друга информация, свързана с подбора на извадката, посочена в точка 5.1 буква а), iv), следва да бъде предадена на Комисията в срок от 21 дни от публикуването на това известие в Официален вестник на Европейския съюз.

iii) Попълненият от страните, участвали в представителната извадка, въпросник трябва да стигне до Комисията в рамките на 37 дни от нотифицирането на тяхното включване в представителната извадка.

в) Специфичен срок за подбора на държавата с пазарна икономика

Страните по разследването могат да поискат да коментират уместността на избора на Съединените американски щати, които са предвидени като държава с пазарна икономика с цел установяване на нормална стойност по отношение на Беларус и Китайската народна република, както е упоменато в точка 5.1, буква г). Тези коментари следва да стигнат до Комисията в рамките на 10 дни от датата на публикуването на настоящото известие в Официален вестник на Европейския съюз.

г) Специфичен срок за подаване на заявления за статут на работещи в условията на пазарна икономика и/или за индивидуално третиране

Надлежно подкрепените с доказателства заявления за статут на работещи в условията на пазарна икономика (както е посочено в точка 5.1, буква д)) и/или за индивидуално третиране съгласно член 9, параграф 5 от основния регламент, следва да стигнат до Комисията в рамките на 15 дни от датата на публикуване на настоящото известие в Официален вестник на Европейския съюз.

7. Коментари, подадени в писмена форма, отговори на въпросника и кореспонденция

Всички документи и заявления, подадени от заинтересованите страни, трябва да бъдат в писмена форма (не електронна, освен ако няма друго указание) и трябва да посочват наименованието, пощенския адрес, електронния адрес, номерата на телефона и факса на заинтересованата страна. Всички документи в писмен вид, съдържащи информацията, която се изисква в настоящото известие, попълненият въпросник и кореспонденцията, предоставени от заинтересованите страни като поверителни, ще носят надпис „Ограничено“ (5) и, в съответствие с член 19, параграф 2 от основния регламент, ще бъдат придружени от неповерителна версия с надпис „За справка от заинтересованите страни“.

Адрес на Комисията за кореспонденция:

European Commission Directorate General for Trade Directorate H Office: J-79 4/23 B-1049 Brussels Факс (32-2) 295 65 05

8. Неоказване на съдействие

В случаи че заинтересована страна откаже достъп до или не предостави необходимата информация в срок, или сериозно възпрепятства разследването, предварителните или окончателни заключения, положителни или отрицателни, могат да бъдат направени въз основа на наличните факти в съответствие с член 18 от основния регламент.

Ако се установи, че някоя заинтересована страна е предоставила невярна или подвеждаща информация, тази информация не се взема под внимание и се използват само наличните факти. Ако заинтересована страна отказва съдействие или оказва само частично съдействие и поради това резултатите от разследването са основани на наличните факти в съответствие с член 18 от основния регламент, резултатът за такава страна може да бъде по-малко благоприятен от този, ако тя би сътрудничила.

9. График на разследването

Съгласно член 6, параграф 9 от основния регламент разследването ще бъде приключено в срок от 15 месеца от датата на публикуване на това уведомление в Официален вестник на Европейския съюз. Съгласно член 7, параграф 1) от основния регламент временни мерки могат да се наложат не по-късно от 9 месеца от публикуването на настоящото известие в Официален вестник на Европейския съюз.

10. Обработка на личните данни

Да се има предвид, че с всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (6).

(1) OВ L 56, 6.3.1996 г., стр. 1. Регламент, последно изменен с Регламент (ЕО) № 2117/2005 (ОВ L 340, 23.12.2005 г., стр. 17).

(2) Индивидуални маржове могат да бъдат поискани съгласно член 17, параграф 3 от основния регламент за дружества, които не са включени в извадката, член 9, параграф 5 от основния регламент, отнасящ се до индивидуално третиране в случаи на страни с непазарна икономика/икономики в преход, и член 2, параграф 7, буква б) от основния регламент за дружества, които искат да се ползват от статута на пазарна икономика. Да се има предвид, че за исканията за индивидуално третиране е необходимо да се подаде заявление съгласно член 9, параграф 5 от основния регламент, а за онези, отнасящи се до статута на пазарна икономика — заявление съгласно член 2, параграф 7, буква б) от основния регламент.

(3) За смисъла на „свързани дружества“ направете справка в член 143 от Регламент (ЕИО) № 2454/93 на Комисията от 2 юли 1993 г., за определяне на разпоредби за прилагане на Регламент (ЕИО) № 2913/92 на Съвета относно създаване на Митнически кодекс на Общността (ОВ L 253, 11.10.1993 г., стр. 1).

(4) За смисъла на „свързани дружества“ направете справка в член 143 от Регламент (ЕИО) № 2454/93.

(5) Това означава, че документът е само за вътрешно ползване. Той е защитен съгласно член 4 от Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (OВ L 145, 31.5.2001 г., стр. 43). Това е поверителен документ съгласно член 19 от основния регламент и член 6 от споразумението на СТО за прилагането на член VI на Общото споразумение за митата и търговията, 1994 г. (Антидъмпингово споразумение).

(6) OВ L 8, 12.1.2001 г., стp. 1.